Sala del Govern
Channel: Generalitat de Catalunya
Date: 2021-03-16

Pere Ferrer. 1570-1599 

En origen aquesta gran sala es va construir per celebrar-hi les reunions del Consistori, màxim òrgan de govern de la Generalitat. L'espectacular i grandiós sostre teginat és el seu element definidor que s'ha mantingut fins avui mateix. S'hi instal·là una galeria de retrats dels sobirans de Catalunya que s'encomanà expressament al pintor italià Filippo Ariosto. Ara són en procés de restauració i tenen un interès molt considerable. 

L'aspecte actual és fruit d'una intervenció provisional de rehabilitació de la sala, altra vegada com a sala de Govern del país. Una gasa daurada deixa entreveure el sostre per restaurar. La gran taula rodona és la del Tribunal de Cassació de la Generalitat republicana i el mural d'Antoni Tàpies ret homenatge als redactors de les quatre grans cròniques medievals de la història del país. 

Com en els temps de la seva construcció, en aquesta esplèndida sala s'hi reuneixen el president i els membres del Govern en Consell Executiu i s'hi prenen decisions transcendentals per a la vida del país.